Boekhouer kry huisarres vir bedrogArgieffoto Charlene Kannemeyer (35) wat honderde duisende rande van haar werkgewer gesteel het nadat sy van ontvangsdame na boekhouer bevorder is, is Vrydag tot drie jaar huisarres gevonnis. Kannemeyer het in die gespesialiseerde handelsmisdaadhof in Bellville in Kaapstad voor landdros Sabrina Sonnenberg verskyn. Sy is ook beveel om die gesteelde geld binne vyf jaar in maandelikse paaiemente van R5 000 terug te betaal as sy tronkstraf wil vryspring. Sy is gevonnis nadat sy ŉ pleitooreenkoms aangegaan en skuldig gepleit het op 136 aanklagte van bedrog waarby R300 000 betrokke is. Buiten die huisarres moet Kannemeyer ook gemeenskapsdiens verrig deur skoonmaakwerk by die Belhar-polisiestasie te doen. Sy is gewaarsku sy mag tydens haar huisarres nie drank of onwettige dwelmmiddels gebruik nie. Volgens die klagstaat het Kannemeyer as ŉ ontvangsdame by SEP Thermal Solutions BK begin werk en is ná ŉ kort kursus tot boekhouer bevorder. As boekhouer moes sy personeel se salarisse per elektroniese oordrag betaal en materiaal by diensverskaffers aankoop. Sy moes ook geskrewe kwotasies en fakture nagaan en maandelikse betalings aan diensverskaffers doen. Sy moes ook seker maak dat belasting aan die SAID oorbetaal word en was ook verantwoordelik vir liasseerwerk. Uit die aard van haar pligte het sy toegang gehad tot die maatskappy se bankrekening en het bedrieglike elektroniese oordragte uit die maatskappy se bankrekening na haar persoonlike rekeninge gemaak.